ΓΡΑΠΤΗ ΕΡΩΤΗΣΗ E-2374/96 υποβολή: Gianfranco Dell'Alba (ARE) προς την Επιτροπή (27 Αυγούστου 1996)

Θέμα: Προσχέδιο προϋπολογισμού 1997

Όσον αφορά το κονδύλι Β7-6210 Συνεργασία Βορρά-Νότου για την καταπολέμηση των ναρκωτικών και της τοξικομανίας, θα μπορούσε η Επιτροπή να διευκρινίσει, δεδομένης της κατανομής των πιστώσεων του κονδυλίου αυτού, πότε και πώς έχει αποφασίσει να παρέμβει (τρόπος επιλογής σχεδίων, δικαιούχοι, μέσα που διατίθενται από την ΕΕ και/ή από τρίτους..), και να γνωστοποιήσει το ποσό που διαθέτει η Ευρωπαϊκή Κοινότητα στο πρόγραμμα των Ηνωμένων Εθνών για τον διεθνή έλεγχο των ναρκωτικών;

Απάντηση του κ. Marin εξ ονόματος της Επιτροπής (2 Οκτωβρίου 1996)

Η Επιτροπή, μετά την ανακοίνωσή της στο Συμβούλιο και στο Κοινοβούλιο της 6ης Ιουλίου 1994 ((Εγγραφο SEC (94) 1106. )), υπέβαλε στο Συμβούλιο και στο Κοινοβούλιο, τον Ιούνιο του 1995 ((ΕΕ αριθ. C 242 της 19.9.1995. )), πρόταση κανονισμού που θα χρησιμεύσει σαν νομική βάση για το κονδύλιο του προϋπολογισμού Β7-5080, που τον Ιανουάριο του 1996 έγινε κονδύλιο Β7-6210. Η αρχική πρόταση της Επιτροπής τροποποιήθηκε, στις 9 Σεπτεμβρίου 1996, σύμφωνα με το άρθρο 189 Α2 της συνθήκης ΕΚ, ώστε να λάβει υπόψη τη γνώμη που εξέδωσε το Κοινοβούλιο στις 19 Απριλίου 1996. Η διαδικασία υιοθέτησης του κανονισμού πρόκειται στο εξής να συνεχιστεί σύμφωνα με το άρθρο 189 Β της συνθήκης ΕΚ.

Οι βασικές αρχές, που υπενθυμίζονται στην πρόταση κανονισμού, που διέπουν την επιλογή των προγραμμάτων για χρηματοδότηση από το κονδύλιο του προϋπολογισμού Β7-6210, είναι η συμπλήρωματικότητα της κοινοτικής δράσης σε σχέση με εκείνη των κρατών μελών, ιδίως στο πλαίσιο των προτεραιοτήτων που καθορίζονται από το Ευρωπαϊκό Συμβούλιο και υποστηρίζουν τις εθνικές στρατηγικές καταπολέμησης των ναρκωτικών που εφαρμόζονται στις χώρες-εταίρους, η συνοχή με τις εσωτερικές ενέργειες και πολιτικές της Κοινότητας σε καθοριστικούς τομείς, για την αποτελεσματικότητα της καταπολέμησης της νομιμοποίησης εσόδων από παράνομες δραστηριότητες και της εκτροπής του εμπορίου πρόδρομων ουσιών και η υποστήριξη των ενεργειών που εφαρμόζονται στις χώρες-εταίρους από τα Ηνωμένα Εθνη ή άλλους διεθνείς οργανισμούς που ασχολούνται με την καταπολέμηση των ναρκωτικών.

Ο καθορισμός των προγραμμάτων που χρηματοδοτούνται από το κονδύλιο του προϋπολογισμού λαμβάνει κατάλληλα υπόψη, κάθε χρόνο, τα κριτήρια αυτά καθώς και την πραγματική αξία του κάθε προγράμματος και την πείρα που θα αποκτηθεί από την Επιτροπή. Τα επιλεγέντα προγράμματα είτε καθορίζονται από την Επιτροπή, είτε προτείνονται από μη κυβερνητικούς οργανισμούς (ΜΚΟ), από χώρες που ζητούν συνεργασία, από ερευνητικά ιδρύματα ή άλλους οργανισμούς.

Από το 1987 μέχρι το 1995, χρησιμοποιήθηκαν 76,6 εκατ. ECU από το κονδύλιο του προϋπολογισμού Β7-6210. Το 45% των πιστώσεων χρηματοδότησαν ενέργειες που εφαρμόζονται από τις ΜΚΟ. Το πρόγραμμα των Ηνωμένων Εθνών για το διεθνή έλεγχο των ναρκωτικών έλαβε περίπου το ένα τέταρτο του συνόλου των πόρων του κονδυλίου αυτού και η τάση αυτή έπρεπε να διατηρηθεί.

Η επιλογή των προγραμμάτων για το 1997 δεν έχει ολοκληρωθεί. Θα γίνει σε συνάρτηση με τα κριτήρια και τις αρχές που αναφέρονται παραπάνω και θα καθοριστεί επίσης από τη συνέχεια που θα δοθεί στα συμπεράσματα του Ευρωπαϊκού Συμβουλίου της Φλωρεντίας και του Δουβλίνου, ιδίως όσον αφορά τα προγράμματα στην Καραϊβική και στη Λατινική Αμερική.